กรมการจัดหางาน เตือน แรงงานไทยระวังถูกมิจฉาชีพหลอกลวงไปทำงานต่างประเทศ หลังแนวโน้มสถานการณ์หลอกลวงเพิ่มสูงขึ้น
นายไพโรจน์ โชติกเสถียร  อธิบดีกรมการจัดหางาน เปิดเผยถึงสถานการณ์หลอกลวงแรงงานไทยไปทำงานต่างประเทศว่าปัญหานายหน้าหลอกลวงแรงงานไทยไปทำงานต่างประเทศมีแนวโน้มสูงขึ้น เนื่องจากการอาศัยความก้าวหน้าทางเทคโนโลยีการสื่อสาร โดยเฉพาะสื่อสังคมออนไลน์ที่เข้าถึงได้ง่าย และสามารถหลอกลวงคนหางานได้จำนวนมาก แค่นั่งอยู่ในบ้านก็มีโอกาสที่จะถูกหลอกได้ โดยเฉพาะประเทศที่คนไทยสนใจไปทำงาน อาทิ เกาหลีใต้ ออสเตรเลีย นิวซีแลนด์ และญี่ปุ่น ซึ่งกรณีไม่นานมานี้มีกลุ่มคนไทยหลายจังหวัดร่วม 20 คน เข้าแจ้งความ หลังถูกเอเจนซี่หลอกไปทำงานที่ประเทศญี่ปุ่นและมัลดีฟส์ ผู้เสียหายรู้จักนายหน้าผ่านทางเพจเฟซบุ๊ก และถูกชักชวนให้สมัครงานไปทำงานตำแหน่ง พนักงานโรงแรม เงินเดือนประมาณ 80,000-90,000 บาท ตำแหน่งคนงานสวน เงินเดือนประมาณ 72,000 บาท โดยเสียค่าบริการคนละ 50,000-85,000 บาท พอจ่ายเงินแล้วถูกบ่ายเบี่ยง สุดท้ายไม่เดินทางตามที่กล่าวอ้าง กรณีนี้ล่าสุดเจ้าหน้าที่สามารถจับกุมตัวเอเจนซี่เถื่อนที่ก่อเหตุได้แล้ว 3 คน ถูกดำเนินคดีตามกฎหมายให้ถึงที่สุด กรมการจัดหางานอยากแจ้งเตือนแรงงานที่ต้องการเดินทางไปทำงานต่างประเทศ ควรจะเดินทางไปอย่างถูกต้องตามกฎหมาย เพื่อป้องกันการถูกหลอกลวงสูญเสียทรัพย์สินเงินทอง ป้องกันความเสี่ยงต่อการถูกหลอกลวงไปค้ามนุษย์ ควรตรวจสอบหรือทำเรื่องผ่านกรมการจัดหางานอย่างถูกต้องอธิบดีกรมการจัดหางาน กล่าวอีกว่า ที่ผ่านกระทรวงแรงงาน โดยกรมการจัดหางาน พยายามรณรงค์ให้ความรู้เกี่ยวกับการไปทำงานต่างประเทศมาโดยตลอด แต่ยังพบคนไทยหลงเชื่อนายหน้า ถูกหลอกไปทำงานต่างประเทศให้เห็นอยู่นั้น เรื่องนี้จากการพูดคุยกับแรงงานที่ถูกหลอกลวงพบว่า แรงงานบางคนรู้ว่าเสี่ยงอาจจะโดนหลอกลวงจากโฆษณาชวนเชื่อ แต่ก็ยอมเสี่ยงจ่ายค่าดำเนินการ เพื่อต้องการไปทำงานต่างประเทศที่มีรายได้สูง รวมถึงต้องการไปทำงานเร็วๆ และไม่อยากผ่านขั้นตอนการสอบ ส่วนวิธีป้องกันการหลอกลวงจากโฆษณาจัดหางานในสื่อออนไลน์ อันดับแรกควรตรวจสอบให้ชัดเจนว่าบริษัทที่เพจเฟซบุ๊กต่างๆ กล่าวอ้างถึงมีจริงหรือไม่ และมีการเปิดรับคนเข้าทำงานจริงหรือไม่ สามารถติดต่อสอบถามได้ที่จัดหางานจังหวัดทั่วประเทศ หรือสายด่วนกระทรวงแรงงาน โทร.1506 กด 2